‘MeerKAT’-span kry internasionale prysDie MeerKAT-teleskoop in Carnarvon in die Noord-Kaap. (Foto: SARAO) Die span kundiges wat die MeerKAT-teleskoop in Carnarvon in die Noord-Kaap beheer het onlangs ŉ internasionale toekenning gekry “vir ŉ reeks besonderse waarnemings in radio-astronomie”. Die span het die Royal Astronomical Society (RAS) se 2023-groepprestasietoekenning ontvang vir die ontdekking en daaropvolgende beelde van die galaktiese sentrumstreek en sogenaamde “radioborrels”. ŉ Internasionale span sterrekundiges het in 2019 die MeerKAT-teleskoop gebruik toe hulle op reusagtige, ballonagtige strukture wat honderde ligjare bo en onder die middel van ons sterrestelsel uittroon, afgekom het. Die ballonagtige strukture is deur ŉ energie-uitbarsting veroorsaak en is deur die span afgeneem nadat hulle daarin kon slaag om met die teleskoop deur die digte stofwolke te dring, wat enige lig in die middel van die sterrestelsel blokkeer. Die sogenaamde “radioborrels”. (Foto: SARAO) “Met die ontdekking en afneem van die radioborrels het die MeerKAT-span die toekenning so te sê in die sakkie gehad,” lui RAS se aankondiging. “Daarbenewens het die span ook die ontwikkeling van wetenskap en tegnologie in Afrika bevorder en gehelp om die volgende generasie radiosterrekundiges op te lei.” Die RAS bevorder sedert die 1800’s die studie van sterrekunde, sonnestelselwetenskap, geofisika en verwante takke van dié wetenskap. As sodanig gee dit ook jaarliks erkenning aan ŉ verskeidenheid talent en navorsing in dié veld. Die Suid-Afrikaanse Radio Astronomie Sterrewag (SARAO) het op sy beurt sy dank namens die span wetenskaplikes, ingenieurs en tegnici wat die MeerKAT-teleskoop “van ŉ ambisieuse idee tot ŉ tasbare wetenskaplike instrument ontwikkel het”, vir die prestasie uitgespreek. “Met die oog op die toekoms toon die sukses van MeerKAT dat die wetenskaplike en tegnologiese voorvereistes vir dié soort teleskoop in Suid-Afrika in plek is. Ons is opgewonde oor die wetenskaplike geleenthede en ontdekkings wat daaruit sal voortspruit.”